It-tielet diskors: Il-proklamazzjoni tal-liġi Mosè u x-xjuħ ta' Iżrael ordnaw lill-poplu u qalulu: "Għandek tħares l-ordnijiet li jien se nordnalkom illum. Meta taqsmu x-xmara tal-Ġordan għall-art li se jagħtik il-Mulej, Alla tiegħek, inti twaqqaf ġebel kbir, u tkaħħlu bil-ġir, u tikteb fuqu l-kliem ta' din il-liġi malli tgħaddi u tidħol fl-art li l-Mulej, Alla tiegħek, se jagħtik, art tnixxi ħalib u għasel, skont ma wiegħdek il-Mulej, Alla ta' missirijietek. Malli taqsmu il-Ġordan dan il-ġebel twaqqfuh, kif jien qiegħed nordnalkom illum, fuq il-muntanja Għebal u tkaħħalhom bil-ġir. U hemm tibni artal lill-Mulej, Alla tiegħek, artal tal-ġebel, li ma jkunx mess miegħu l-ħadid, tibnih b'ġebel sħiħ, artal lill-Mulej, Alla tiegħek, u toffri fuqu sagrifiċċji tal-ħruq lill-Mulej, Alla tiegħek. U toqtol vittmi tas-sliem, u tiekol hemm, u tifraħ quddiem il-Mulej, Alla tiegħek. U tikteb u tonqox sewwa fuq il-ġebel il-kliem kollu ta' din il-liġi." U Mosè u l-qassisin Leviti kellmu lil Iżrael kollu u qalulhom: "Iskot u isma', Iżrael, illum int sirt poplu tal-Mulej, Alla tiegħek, u smajt leħen il-Mulej, Alla tiegħek, u int għamilt l-ordnijiet tiegħu u l-preċetti tiegħu, li jien ordnajtlek illum." Saħta lil min ma jismax U Mosè ordna lill-poplu llum, u qallu: "Dawn joqogħdu fuq il-muntanja Gariżim biex ibierku l-poplu meta intom tkunu qsamtu x-xmara tal-Ġordan: Simgħon u Levi, Ġuda u Issakar, Ġużeppi u Benjamin. U dawn joqogħdu fuq il-muntanja Għebal biex jisħtu: Ruben u Gad, Aser u Żebulun, Dan u Naftali. U l-Leviti jwieġbu u jgħidu lin-nies kollha ta' Iżrael b'leħen għoli: " 'Misħut il-bniedem li jagħmel xi xbieha minquxa jew imdewba, li l-Mulej jistkerrah, xogħol ta' bniedem tas-sengħa, u jqegħedha fil-moħbi'; u jwieġeb il-poplu kollu u jgħid: 'Ammen '. " 'Misħut il-bniedem li jżeblaħ lil missieru u lil ommu'; u jwieġeb il-poplu kollu: 'Ammen'. " 'Misħut il-bniedem li jċaqlaq il-plieri tar-raba' ta' għajru'; u l-poplu kollu jwieġeb: 'Ammen'. " 'Misħut il-bniedem li joħroġ l-agħma 'l barra mit-triq'; u l-poplu kollu jwieġeb: 'Ammen'. " 'Misħut il-bniedem li jgħawweġ il-ġustizzja tal-barrani, tal-iltim u tal-armla'; u jwieġeb il-poplu kollu: 'Ammen'. " 'Misħut il-bniedem li jimtedd mal-mara ta' missieru, għax ikun jikxef truf il-friex ta' missieru'; u jwieġeb il-poplu kollu: 'Ammen'. " 'Misħut il-bniedem li jimtedd ma' xi bhima, tkun xi tkun'; u jwieġeb il-poplu kollu: 'Ammen'. " 'Misħut il-bniedem li jimtedd ma' oħtu, bint missieru jew bint ommu'; u jwieġeb il-poplu kollu: 'Ammen'. " 'Misħut il-bniedem li jimtedd ma' omm martu'; u jwieġeb il-poplu kollu: 'Ammen'. " 'Misħut il-bniedem li jidrob lil għajru bil-moħbi'; u l-poplu kollu jwieġeb: 'Ammen'. " 'Misħut il-bniedem li jieħu l-ħlas biex jidrob għall-mewt lil min ikun bla ħtija'; u jwieġeb il-poplu kollu: 'Ammen'. " 'Misħut il-bniedem li ma jżommx il-kliem ta' din il-liġi u jagħmilhom'; u jwieġeb il-poplu kollu: 'Ammen'.